નાટકની વાર્તા જૂની રંગભૂમિના કલાકાર જયશંકર જોષીની છે. જયશંકર જોષીને ૮૭ વર્ષ થઈ ગયાં છે અને હવે તેઓ ખર્યું પાન છે. જયશંકર જોષી ગુજરાતમાં રહે છે. મુંબઈના નાટ્યપ્રેમીઓ જયશંકર જોષીનું સન્માન રાખે છે અને જોષીસાહેબ મુંબઈ આવવા માટે નીકળે છે, પણ રસ્તામાં અટવાઈ જાય છે અને કાર્યક્રમ શરૂ કરી દેવો પડે છે. શરૂ થયેલા આ કાર્યક્રમ દરમ્યાન અલગ-અલગ લોકો આવે છે, જે આમ તો આ જ કાર્યક્રમ સાથે જોડાયેલા છે. ચાણક્યનું પાત્ર જયશંકર જોષી અદ્ભુત રીતે ભજવતા એટલે એ પાત્ર ભજવવામાં આવે છે, તો ગુજરાતી ભાષાનાં ચીંથરાં ફાડી નાખે એવો પણ કાર્યક્રમનો બધો ખર્ચ આપનારો ચાઇનીઝ પ્રિન્સ પણ આવે છે. ચાવાળા અને કોકિલાબહેન પણ આવે છે અને જયશંકર જોષીનો જ પૌત્ર યોયો વિકી બાદશાહ પણ આવે છે. સૌથી છેલ્લે કાર્યક્રમ પૂરો થવાની તૈયારી છે એ સમયે જયશંકર જોષી આવે છે. જયશંકર જોષી પાસે આમ તો કંઈ કહેવાનું રહેતું નથી, પણ તેઓ જે વાત કહે છે એ સૌકોઈના હૃદયની આરપાર નીકળી જાય છે. એકસાથે ૬ ભૂમિકા સ્ટેજ પર અદા કરનારા મનોજ જોષી કહે છે કે આ નાટક માત્ર મનોરંજન નથી, જીવનના અલગ-અલગ તબક્કાઓને આંખ સામે લઈ આવવાનું કામ પણ આ નાટક કરે છે.